Il-miżuri riġidi 'il-ġodda' għal min mhux ivvaċċinat kontra l-Covid daħlu fis-seħħ fl-Italja f'dawn l-aħħar sigħat — u minkejja l-protesti tal-entitajiet li sostnew li l-pass jista' imur kontra l-libertajiet bażiċi tal-individwu. Il-miżuri implimentati huma 'fażi oħra' tal-ġlieda kontra l-coronavirus u l-varjanti l-ġodda. Intant, l-istess miżuri effettivament ifissru li ċ-ċittadini li ma ħadux jew irrifjutaw it-tilqim kontra l-Covid, minn issa jinsabu fi speċi ta' lockdown. Mill-bieraħ daħlet fis-seħħ in-neċessità li l-hekk-imsejjaħ 'Super Green Pass' jintwera min-nies kollha li jridu jidħlu fil-bars, ir-ristoranti u l-lukandi – kif ukoll miċ-ċittadini li jeħtieġu jivvjaġġaw fuq il-karozzi tal-linja, il-ferroviji, il-vapuri u l-ajruplani. Dan il-'Pass' partikulari juri li persuna fl-Italja tkun ħadet il-vaċċin meħtieġ għal kontra l-Covid inkella fieqet mill-marda tul l-aħħar sitt xhur. Minbarra dan, il-Gvern Taljan iddeċieda biex is-Super Green Pass isir obbligatorju għaċ-ċittadini kollha ta' 'il fuq minn 50 sena li huma kunsidrati partikularment vulnerabbli għall-virus. Kif inhuma l-affaraijiet bħalissa, għadu possibbi biex in-nies ta' taħt il-50 sena li ma ħadux il-vaċċin jirrappurtaw għax-xogħol – u fejn huma jridu juru Green Pass bażiku. Dan id-dokument jista' jinkiseb permezz ta' test għall-Covid li jimmarka fin-negattiv – iżda jibqa' validu biss għal ftit jiem. Sadanittant, l-iskejjel fl-Italja fetħu mill-ġdid wara l-btajjel tal-Milied u fost id-diversi diffikultajiet minħabba l-ispinta fil-każi tal-Covid. Dan ukoll fost il-biża' li l-istudenti jerġgħu jispiċċaw kostretti għal sistema ta' 'distance learning' – bl-awtoritajiet f'diversi reġjuni jsejħu biex is-sistema ta' 'tagħlim mingħajr ħtieġa ta' kuntatti' tintuża bħala esperiment għal ftit ġimgħat. Hu minnu li ħafna skejjel qed jiffaċċjaw problemi minn aspett ta' organizzazzjoni, bil-Ministru Taljan għall-Edukazzjoni. Patrizio Bianchi, jammetti li ħafna skejjel se jiffaċċjaw problema ta' nuqqas ta' staff minħabba l-każi tal-Covid. Intant, numru ta' bliet Taljani mhumiex qed jiftħu għall-ħajja normali – l-istess bħar-reġjun ta' Campania, li jinsab lejn in-nofsinar tal-pajjiż. Dan meta l-Gvern f'Ruma qed jaħseb biex jindirizza l-problemi f’dawk il-partijiet tal-Italja. Fi żviluppi oħra, riċerka ġdida qed tindika li d-difiża naturali tal-ġisem għal kontra riħ komuni kapaċi tipprovdi livell ta’ protezzjoni anki għall-Covid-19. L-istudju pubblikat f’Nature Communications kien jinvolvi 52 individwu li kienu qed jgħixu ma’ persuna marida bil-Covid-19. Intant, hemm sinjali li n-nies li żviluppaw iċ-ċelloli tal-immunità speċifiċi għal kontra riħ komuni dehru anqas disposti li jimirdu bil-Covid.Madankollu, l-esperti għamluha ċara li ħadd ma għandu jiddependi biss fuq dan il-kunċett ta’ immunità, meta l-vaċċini jibqgħu l-aqwa arma kontra l-Covid. Fl-istess ħin, ir-riżultati tal-istudju kapaċi jixħtu dawl ġdid fuq kif l-immunità tal-ġisem kapaċi tirreżisti għall-agħar effetti tal-Covid u l-varjanti tiegħu.